CPF วอลุ่มแน่น-บวก 3% นิวไฮรอบ 6 เดือน รับแผนศึกษาอาหารผสมกัญชง-บาทอ่อน
CPF วอลุ่มแน่น-บวก 3% นิวไฮรอบ 6 เดือน รับแผนศึกษาอาหารผสมกัญชง-บาทอ่อน
11 มี.ค. 2564

ผู้สื่อข่าวรายงานว่า บริษัท เจริญโภคภัณฑ์อาหาร จำกัด (มหาชน)  หรือ CPF ณ เวลา 10.59 น. อยู่ที่ระดับ 30.50 บาท บวก 1.00 บาท หรือ 3.39%  ด้วยมูลค่าซื้อขาย 2.87 พันล้านบาท ราคาหุ้นนิวไฮในรอบ 6 เดือน โดยเทียบตั้งแต่หุ้นยืนที่ระดับ 31.75 บาท เมื่อวันที่ 3 ก.ย. 63

บล.คิงส์ฟอร์ด ระบุในบทวิเคราะห์ฯแนะ”ซื้อ”หุ้น บมจ.เจริญโภคภัณฑ์อาหาร(CPF) ให้ราคาเป้าหมาย 39.50 บาท หลังจากบริษัทเผยว่าปัจจุบันอยู่ระหว่างศึกษาผลิตภัณฑ์อาหารที่มีส่วนผสมกัญชงร่วมกับผู้เชี่ยวชาญและองค์กรต่างๆรวมถึงวิจัยและพัฒนาผลิตภัณฑ์โปรตีนจากพืช คาดว่าทั้ง 2 ผลิตภัณฑ์จะออกสู่ตลาดได้ภายในปี 64
สำหรับแนวโน้มผลประกอบการในปีนี้ คาดว่ายังอยู่ในเกณฑ์ดีจากดีล Tesco และ Chia Tai Investment (CTI) โดยฝั่ง CTI สามารถสร้างกำไรที่สูง (ส่วนแบ่งกำไรของ CTI ภายหลังซื้อธุรกิจหมูในเดือน ธ.ค.63 เพียง 1 เดือน สูงกว่ากำไรจากธุรกิจ Feed เดิม 11 เดือนที่ consolidate เดิมในงบ CPF) ขณะที่ดีล Tesco จะสามารถส่งผลให้ Volume การขายปรับตัวขึ้นผ่านทางช่องทางดังกล่าว โดยเฉพาะผ่านทาง Lotuss Go Fresh
ส่วน บล.กรุงศรี แนะ”ซื้อ”หุ้น CPF ให้ราคาเป้าหมาย 42.2 บาท มีข่าวบวกเตรียมออกผลิตภัณฑ์กัญชง ขณะที่ราคาหมู ไก่ ยังทรงตัวในระดับสูง ส่วนแบ่งกำไรจากลุ่มบริษัทลูกมีแนวโน้มเพิ่มขึ้นโดยเฉพาะจาก CPALL ซึ่งรวมงบกับ TESCO Lotus เข้ามาเต็มปี และยังได้อานิสงส์เงินบาทที่อ่อนค่าลง